Petrol kos jou R1 duurder in AprilArgieffoto (Foto; andreas160578/Pixabay) Gwede Mantashe, die minister van minerale hulpbronne en energie, het wysigings in die petrolprys aangekondig wat van 7 April 2021 sal geld. Suid-Afrika se brandstofpryse word maandeliks aangepas gebaseer op huidige plaaslike en internasionale faktore. Internasionale faktore sluit die feit in dat Suid-Afrika ru-olie invoer op ŉ prys wat internasionaal bepaal word met invoerkoste daarby ingesluit. Só verhoog die brandstofpryse: Mantashe het verskeie redes verskaf vir die aanpassing: Die prys van Brent ru-olie het van $61,10 na $64 per vat gestyg tydens die periode onder hersiening. “Die dramatiese verhoging word toegeskryf aan ŉ verskeidenheid gebeure, waaronder lae inventarisgetalle vir ru-olie in die VSA, die verwagte verhoogde ekonomiese aktiwiteit in die VSA ná hul ekonomiese stimuluspakket goedgekeur is en ŉ vaartuig wat in die Suezkanaal vasgekeer was en ŉ vertraging vir houerskepe, insluitend olietenkskepe, veroorsaak het.” Nog ŉ rede wat vir die verhoging aangevoer word, is die verhoging in internasionale pryse van petrol, diesel en paraffien. Dit het onderskeidelik met 61,72c per liter, 27,22c per liter en 25,26c per liter gestyg. Die rand/dollar-wisselkoers het ook ŉ impak gehad op die prys van brandstof. Die rand het teen die dollar verswak (van 14,76 tot 14,95) tydens die periode onder hersiening. “Die minister van finansies het op 25 Februarie 2021 in sy begrotingsrede aangekondig dat die brandstof- en padongelukkefondsheffing op petrol en diesel onderskeidelik met 16c per liter en 11c per liter sal verhoog vanaf 7 April 2021.”